b'\n_START_ARTICLE_\nGuohperjohka\n_START_SECTION_\nElvas l\xc3\xb8p\n_START_PARAGRAPH_\nVassdragets fjerneste kilde er innsj\xc3\xb8en Alloaij\xc3\xa1vri, 1 km s\xc3\xb8r\xc3\xb8st for Alloaivi p\xc3\xa5 fjellvidda Njunn\xc3\xa1s. Her starter sideelva Doktatjohka, som er betydelig lengre enn hovedelva. Doktatjohka renner i hovedsaklig s\xc3\xb8r\xc3\xb8stlig retning, og passerer gjennom en rekke sm\xc3\xa5 innsj\xc3\xb8er, hvorav Stuorra Doktatj\xc3\xa1vri er den st\xc3\xb8rste. Over den siste kilometeren f\xc3\xb8r saml\xc3\xb8pet med Guohperjohka har Doktatjohka sterkere fall, og danner flere mindre fosser idet den kommer ned dalsiden fra Njunn\xc3\xa1s-plat\xc3\xa5et._NEWLINE_Selve Guohperjohka har utspring vest-nordvest for \xc3\xa5sen Guohpersk\xc3\xa1idi, som skiller Guohperjohka i nord fra Storelva i s\xc3\xb8r. Elva renner mot nord-nord\xc3\xb8st gjennom den skogkledte V-dalen hvor den m\xc3\xb8ter den langt st\xc3\xb8rre Doktatjohka, Ved Guohperj\xc3\xa1vri blir dalen mere \xc3\xa5pen og elva fortsetter mot nord\xc3\xb8st, og munner ut i Storelva rundt fem kilometer s\xc3\xb8rvest for Kunes. Selve Guohperjohka er 6,6 kilometer lang, hvorav strekningen fra saml\xc3\xb8pet med Doktatjohka til Storelva utgj\xc3\xb8r 4,3 kilometer.'